title: لامين يامال
text: لامين يامال نصراوي يبانا، تولد ف 13 يوليوز 2007 ف إسپلوڭاس دي يوبريڭاط، هو كوايري صبليوني من أصل مغريبي وغيني استوائي كيلعب معا لفرقة د إف سي برصلونة.
  
  حياتو 
  تولد يامال ف مدينة إسپلوڭاس دي يوبريڭاط ف صبانيا من بو مغريبي ؤ مو من غينيا ستيوائية، كبر ف ماطارو ؤ موراها عاش ف ڭرانويرس. دوز يامال صغر ديالو ف برصلونة.
  
  لكاريير معا لفراقي 
  وصل لامين يامال ل أكاديمية لاماسيا ف لعمر د سبع سنين، من لفرقة صغيرة د سي إف لا طوريطا. ماحدو كان كيطلع ف لأكاديمية د لاماسيا، بدا دغيا كيبان بلي راه واحد من لعابا لي عندهم موستقبال.
  
  ف لوقت لي تعيط عليه باش يلعب معا لبارصا د قل من 19 لعام - لي ديجا كبر من لعمر ديالو - ف لموسم 2022–23، ختارو تشاڤي باش يتدرب معا لفرقة لولة معا لعّاب أخور ف لّول د شتنبر 2022. واخا مازال ماسناش أول كونطرة حتيرافية ليه معا لفرقة، كيبان بلي هو واحد من دراري د لأكاديمية لي عجبهم لمودريب. دار لبدية ديالو معا لفرقة لولة ف 29 أبريل 2023، بلاصت ڭافي ف دّقيقة 83 ف رباح 4-0 ضد ريال بيتيس ف ليڭا، شي لي خلاه يولي أصغر لعاب كيبان معا لفرقة لولة د برصلونة ف لعمر د 15 لعام، 9 شهور، ؤ 16 ليوم.
  
  لكاريير دولية 
  لامين يامال كيلعب معا لمونتخاب د صبانيا د شباب. ف 2021، لعب 4 د لماتشات ؤ ماركا بيت واحد معا لمونتخاب د قل من 16 لعام.
  
  ف 2022، لعب معا لمونتخاب د قل من 15 لعام، فين أكد بلي راه هداف مزيان.
  
  طاريقة د لعب 
  هو مهاجم كيلعب ب رجل ليسرية عندو قدرات مزيانين ف دريبل، لپاص ؤ تهديف، وهو قادر على لّعب كا أباسونطر ولا ميليو مهاجم ولا حتا جناح، ف لغالب ف لجيهة ليمنية.
  
  ب فضل تيكنيك لي عندو، تقارن ب نجم لارجونتيني ليونيل ميسي، كيما بزاف د لعابا ف لاماسيا قبل منو، ؤ حتا ب نجم د برصلونة جديد أنسو فاتي.
  
  جوايز
  
  جوايز فردية 
   هداف د تورنوا دولي د ألڭارفي 2023 (3 د لبيوتا)
  
  عيون لكلام 
  
  ناس حيين
  زيادة 2007
  كوايري صبليوني